Wir, dis nàchgenantten̄ ✳ Heini unnd Uͦlle Senffer, ✳ saͤszhafft by der Rüsz ✳ an Windischer fàrr ✳ in Gebenstorffer kychspell ✳ unnd
in der graffschafft Badenn ✳ unnser gnaͤdig₎ hrrn̄ der eygdnossen ✳ der achtt ortt₎ gelegen, ✳ bekaͤnnē ✳ und verjechen offennlich mitt
disem brieff, ✳ als wir dan̄ ✳ nàch lanng₎ harkomēn ✳ ein achtt₎ teyll ✳ unnd ein kleinē teyll ✳ uff dem fàrr zuͦ Windisch gehept haben ✳ und aber
soͤlichen nùn verkuͦfft haben ✳ Hannszn̄ Frydlin Bylannd ✳ fùr fry, ✳ ledig eygen̄, ✳ nàch lùt ✳ unnd sag ✳ des huͦptbrieffs, ✳ darumb gemacht ✳ und
uffgericht word₎. ✳ unnd aber getanner verkuͦff ✳ unns nitt gantz fry, ✳ ledig zethuͦn mûglich sin will ✳ zuͦ erstatt₎ ✳ und bekrefftig₎, ✳ usz ursach ✳ das
jaͤrlich zinsz daruff stat zuͦgebꝝ: ✳ an krˀn ein mùtt, ✳ an gellt ✳ xij ✳ schilling ✳ dem gottshusz Kûngsfelld₎. ✳ da sich nùn vō soͤlich₎ zinszen̄
an dem achtt₎ ✳ und kleinē teyll, ✳ so wir verkuͦfft hand, ✳ unns jaͤrlich gebùrtt ✳ zuͦ unnserm teyll ussz zericht₎: ✳ an dem kernē einhalb fiertell, ein
im̄e ✳ unnd an gellt zwentzig zwen̄ hallrˀ, ✳ so dan̄ aber ✳ stat daruff ✳ jaͤrlichs zinsz ✳ ein fierttell saltz gàn Bad₎ hoͤrende, ✳ dz sich nū in sechsteyll thuͦt
teyllen̄, ✳ dero wir ouch einē habꝝ ✳ und unns jaͤrlich₎ des uszrichtūg zuͦthuͦn pflichttig sind. ✳ unnd damitt aber getànner v₎kuͦff ✳ und kuͦff
einē fùrgang hab ✳ und bestendig belib, ✳ so setzen̄ wir, ✳ obgenātt₎ Heini ✳ und Uͦlle Senffer, ✳ zuͦ recht₎ under pfand fùr unns, ✳ unser erbꝝ und nàchkomē ✳
fùr dz obgemellt halbfiert₎ kernē ✳ und ein im̄e, ✳ ouch fùr die zwentzig und zwen haller, ✳ ein halbꝝ mùtt kernē gùllt, so wir jaͤrlichs
unnd ewygs bod₎ zinsz habꝝ ✳ vō, uff ✳ und ab Hannszn̄ Kellers zuͦ Windisch ✳ im dorff geleg₎ ✳ husz, ✳ hoffstatt ✳ und einer matten hinder dem
husz ✳ mitt sam̄pt einē hanfflannd ✳ im̄ Werdt geleg₎ ✳ unnd andern̄, so darzuͦ gehoͤrtt. ✳ so dann aber setzen̄ wir zuͦ recht₎ underpfand ✳ fûr dz
fierttel saltz daran usz zuͦricht₎ ✳ jaͤrlichs zinsz ✳ des secht₎ teylls, unns gebùrtt, ✳ was sich dan̄ soͤlichs tryfft, ✳ unnsere husz und hoff ✳ vor
Windisch hinuber an der Rùsz, ✳ ouch ackern̄, ✳ matt₎ ✳ und garttēn ✳ darumb geleg₎, ✳ mitt sam̄pt aller zuͦgehoͤrtt ✳ fùr fry, ledig ✳ egyenn, ✳
uszgenomēn den jaͤrlich₎ zinsz, ✳ so ein gottshusz Kùngsfelld₎ ✳ daruff hatt, ✳ unnd sybenthalbꝝ schilling, gehoͤrend Sant Margrecht₎ zuͦ
Gebenstòrff, ✳ sunst nitt wytter versetzt ✳ nach verhafft. ✳ wir, die vill gemellt₎ ✳ Heini unnd Uͦlle Senffer, ✳ versprech₎ und geloben̄ ✳ by unsern̄
guͦtten truwen, ✳ dz gemellt halb fiert₎ krˀn und ein im̄e ✳ ab dem obgenāntt₎ halben mùtt krˀn gùllt ✳ jaͤrlich zuͦ weren̄ und zinsen ✳
dem erwùrdig₎ gottshusz Kùngsfelld₎, ✳ uff sant Martins tag ✳ vellig, ✳ jaͤrlich₎ ouch dz saltz gan Badenn, ✳ so es valt bezallenn ✳
unnd uszrychttung zuͦthuͦn. ✳ unnd ob wir har inn sùmīg wurd₎ ✳ unnd soͤliche bezallung nitt thett₎ ✳ unnd harumb ervordrett ✳ ✳
durch den genāntt₎ kuͤffer, ✳ Hannszn̄ Frydlin Bylannd, ✳ oder inhaber dis brieffs ✳ ouch an den obgenāntt₎ underpfand₎ abgiēg, ✳ so sol
und mag er, ✳ odˀ woͤliche ✳ die huͦptverschribung ✳ innhaben, ✳ die obgenātt₎ underpfannd angryff₎, ✳ mitt sam̄pt andern̄ unnsern̄ guͤtter, ✳
so wir ✳ oder unnser erbꝝ ✳ inn habꝝ, ✳ nùtz₎ ✳ und nieszen̄, ✳ wie die genan̄tt moͤcht₎ sin, ✳ soͤliche verkuͦff₎, ✳ vertrybꝝ ✳ oder selbs an sich zûch₎ ✳
nach lannds bruch ✳ unnd rechtt. ✳ harwytter sol unns gantz nùtzytt befryst₎ ✳ nàch beschirmēn, ✳ sunder hieby zuͦbeliben ✳ und dar wider
nitt zethuͦn, ✳ zuͦ red₎ ✳ nàch schaff₎ gethàn werd₎, ✳ verbind₎ wir unns ✳ und unnser nachkomēn komēn ✳ by guͦtt₎ trùwē✳ mitt entzichūg
aller fùnd, ✳ uszzùg ✳ und geverd, ✳ uns wz hiewyder sin moͤcht, ✳ unnd besunder des recht₎, ✳ so ein gemeine verzichung ✳ àn vorgang ✳ einer sunderbarē ✳ als unnùtz ✳ widerspricht, ✳ entzig₎ ✳ und begebꝝ habꝝ. ✳ unnd sind dis zùg₎ hyeby ✳ und mitt geweszn̄ ✳ die erbern̄
Heini Meyer, undervogt zuͦ Gebenstorff, ✳ unnd Steff₎ Wechtter zuͦ Windisch. und dem zuͦ wàrem bestand ✳ und sycherheytt ✳ habent wir
beyd, Heini und Uͦlle Sēffer, erbett₎ den fromēn, fùrnemēn unnd wyszn̄ Jacob Amgrùtt, des ràts zuͦ Schwitz ✳ und diser
zytt lanndtvogt der graffschafft Baden̄, ✳ unnsern̄ gnaͤdig₎ herrn̄, ✳ das er sin eyg₎ sygell gehen̄ckt hatt an disen brieff, ✳ doch im̄
unnd sinē erbr₎ àm schad₎, ✳ der gebꝝ und gemacht ist ✳ uff sam̄pstag, sannt Thomans des heylig₎ zwoͤlffbott₎ abent, der jarē
des her̄n nàch siner menschwerdung tusent fùnffhundertt zwentzig und sechs jàr. ✳